Aujėdas
Aujėdas – ežeras Lietuvoje, Elektrėnų savivaldybės vakaruose, 2 km į pietvakarius nuo Kietaviškių. Ilgis rytų-vakarų kryptimi 1,55 km, plotis – iki 0,51 km. Rytuose išsišakoja į dvi atšakas. Gylis siekia 6,5 m. Altitudė 98,3 m. Krantai aukšti, statūs, tik pietinis krantas žemas ir pelkėtas, apaugęs medžiais ir krūmynais. Aplinkui plyti pievos ir dirbami laukai. Ežeru iš pietvakarių į šiaurės rytus prateka Spengla (Strėvos intakas). Prie Aujėdo įsikūrę Kloninių Jagelonių, Kareivonių ir Šuolių kaimai. Ežerėvardį Aujė̃das bandoma sieti su ide. *av- „šaltinis, srovė, srautas“, iš jo kilusiu latv. avuots „šaltinis“.